รู้จักหยก
&nbsp;
11 ส.ค. 2554

....สุรชัย กำพลานนท์วัฒน์
วันนี้อยากนำข้อมูลดีๆ จากผู้ประกอบการรายหนึ่งซึ่งได้รับผลกระทบจากเหตุการณ์ความรุนแรงที่ผ่านมาและเข้าร่วมโครงการ...สินเชื่อ smePOWER เพื่อวันใหม่...ของเอสเอ็มอีแบงก์ มาเผยแพร่เป็นความรู้ให้ทุกท่านได้อ่านแบบสบายๆ กันครับ
ผู้ประกอบการรายนี้มีความรู้ความเชี่ยวชาญเป็นพิเศษในเรื่อง...หยก...อัญมณีที่มีความหมายล้ำลึกมากกว่าคำว่า...เครื่องประดับ
หยก...อัญมณีอมตะ ผ่านกาลเวลาหลายล้านปีที่ธรรมชาติสร้างให้มวลมนุษย์กว่า 7,000 ในประวัติศาสตร์จีนที่มิเคยเสื่อมถอยในความนิยมชมชอบจนถึงปัจจุบัน ในสมัยโบราณพระเจ้าแผ่นดิน และข้าราชกาลชั้นสูงเท่านั้นที่จะมีสิทธิครอบครองหยกได้ โดยใช้เป็นสัญลักษณ์ประจำตำแหน่งและยศถาบรรดาศักดิ์เพื่อประดับคู่บารมี 
มีตราประทับหยกชิ้นหนึ่งที่โด่งดังถึงความสวยงามบันทึกอยู่ในประวัติศาสตร์คือ...เฮ๋อซื่อปี้...เป็นของพระเจ้าแผ่นดินจิ๋นซีอ๋องผู้เป็นกษัตริย์องค์แรกของประเทศจีน ในตราประทับหยกชิ้นนั้นได้แกะสลักภาษาจีนไว้ 8 คำ ความหมายคือ...ได้รับบัญชาจากฟ้า อายุวัฒนะ เจริญรุ่งเรืองยาวนาน.. 
แหล่งขุดหยกแต่โบราณของจีนมีหลายแห่ง แต่ที่มีชื่อเสียงมากที่สุดอยู่ทางเหนือของจีนชื่อว่า...เห๋อเถียนอี้...สีขาวมันนิยมที่สุดในสมัยยุคราชวงศ์ชิง ค.ศ.16441911 หยกได้รับความนิยมสูงสุดเป็นครั้งที่ 3 โดยเฉพาะสมัยจักรพรรดิ เซียนหลงและพระนางซูสีไทเฮาได้เพิ่มกระแสนิยม หลงใหลในหยกมากที่สุด
ต่อมาในยุคศตวรรษที่ 13 มีคณะคาราวานขนส่งทางม้า ได้นำก้อนหินกลับจากชายแดนพม่า เดิมทีก็ไม่เห็นคุณค่าอะไร แต่ในระหว่างทางหินได้หล่นจากหลังม้าตกกระแทกพื้นแตกเห็นเนื้อใน บางส่วนปรากฏออกมา มีสีสันและลวดลาย สวยงาม จึงเผยแพร่ไปอย่างรวดเร็ว หยกพม่าจึงถูกนำเข้ามาทางจีนอย่างมากมาย หยกพม่าที่มีสีเขียวและแดงสดดังปีกนกของจีน จึงถูกตั้งชื่อว่า...เฟ่ยชุ่ย...ได้รับความนิยมสูงสุด รองลงมาคือสีม่วง ขาว เทา หยกที่ดีต้องมีเนื้อใสสวย สีธรรมชาติ
ชาวจีนเชื่อถือในหยกว่ามีพลังในการขับไล่สิ่งอัปมงคล ให้แต่สิ่งที่เป็นมงคล ใส่ไว้กับตัวจะทำให้ร่างกายแข็งแรง จิตใจสงบเยือกเย็นเสริมบุญบารมี ปัจจุบันในปักกิ่ง ฮ่องกง การประมูลขายหยก ราคาได้ปรับตัวสูงขึ้นตลอดมาเพราะทรัพยากรธรรมชาติมีแต่น้อยลง แม้ในญี่ปุ่นและเอเชียตะวันออกก็นิยมหยกอย่างมาก ถือว่าหยกเป็น... อัญมณีแห่งการนำโชค 
ความหมายของหยกมีมากมาย บางชิ้นเป็นสัญลักษณ์และเป็นตัวแทนของคำอวยพร บางชิ้นเป็นการแสดงถึงอำนาจ อาทิ...เต่ามังกร...ช่วยเสริมบารมี คทาฮ่องเต้...การงานเจริญก้าวหน้า ลูกท้อหรือเต่า...สุขภาพแข็งแรง เป็ดแมนดาริน...ความรักมั่นคง ดอกเหมย...ฝ่าฟันอุปสรรค ประสบความสำเร็จ เงื่อนมงคล...การงานราบรื่นไร้อุปสรรค ปลา...มีสติดั่งตาปลา เหลือกินเหลือใช้ โคมไฟ...ส่องสว่างนำทาง ประสบความสำเร็จ ค้างคาว...มีบุญวาสนา ผักกาดขาว...อุดมสมบูรณ์ มีเงินทอง แจกัน...อยู่เย็นเป็นสุข เป็นต้น 
ฉะนั้น การให้หยกหรือการพกติดตัวนั้นเชื่อว่าจะนำมาซึ่งสิ่งดีๆ ป้องกันสิ่งที่ไม่ดี เป็นการอวยพรหรือเพิ่มอำนาจจากสัญลักษณ์ต่างๆ ให้กับคนที่ครอบครองไว้
หยกที่ดีมีคุณค่า จะต้องมีองค์ประกอบคือ สีสวย รูปทรงดี เนื้อละเอียด มันวาว เสียงแกร่งกังวาน
อ่านแล้วได้ความรู้ความเข้าใจเพิ่มขึ้นนะครับ ท่านที่สนใจรายละเอียดมากกว่านี้ก็ติดต่อพูดคุยกันเองกับเจ้าของ...ร้านจิงหลิง(Jingling) กิจการเอสเอ็มอีรายเล็กๆ ที่เชี่ยวชาญเรื่อง...หยก... จะหาไว้ใช้เองหรือจะซื้อเป็นของฝากให้ผู้หลักผู้ใหญ่ หรือจะเชื่อมโยงจับคู่ธุรกิจเป็นตัวแทนจำหน่ายกัน ก็ว่ากันไป สินค้ามีหลากหลายชนิดเหลือเกิน บอกว่าอ่านจากคอลัมน์นี้เผื่อว่าจะได้ส่วนลดบ้างนะครับ เท่าที่ทราบร้านนี้มีบูธอยู่ที่ เซ็นทรัลพัทยาบีช เอ็มโพเรียม พารากอน ก่อนหน้านี้ก็มีที่เซ็นทรัลเวิลด์แต่โชคร้ายถูกไฟไหม้ไปด้วย ถ้าจะติดต่อสอบถามก็ที่ 0818282570, 0819854978 
ท่านใดมีข้อมูลดีๆ ที่น่าสนใจ ผมยินดีช่วยเผยแพร่ประชาสัมพันธ์ให้ โดยเฉพาะอย่างยิ่งกิจการที่โชคร้ายถูกไฟไหม้ที่ผ่านมา อยากช่วยมากนะครับ ไม่ว่าจะเป็นการช่วยเขียนหาตัวแทนจำหน่ายเชื่อมโยงหาคู่ค้าระหว่างกัน หรือช่วยแนะนำสินค้า ผมเต็มที่และเต็มใจที่จะช่วยเพราะเราเป็นคนไทยด้วยกัน ต้องช่วยเหลือกันในยามยากครับ
กิจการเอสเอ็มอีไทย มีโอกาสประชาสัมพันธ์ตัวเองน้อยมาก รัฐบาลน่าจะใช้สื่อของรัฐที่มีอยู่มากมาย จัดสรรแบ่งส่วนอุทิศช่วยเหลืองานประชาสัมพันธ์สินค้าหรือบริการให้กับเขาบ้าง 
ถอดรายการที่ไม่ได้เรื่องออก แล้วเอามาทำรายการโปรโมตสินค้าไทย รับรองได้ใจและคะแนนเสียงอีกเพียบเลย